**ПРОГРАМА „ЧИТАЛИЩА“**

Програмата „Читалища“ за дейности на читалищата урежда условията, реда и критериите за предоставяне на средства на основание чл. 14, ал. 2, т. 1 от Закона за закрила и развитие на културата и в изпълнение на чл. 1, ал. 5, т. 5.2. от Закона за държавния бюджет на Република България за 2024 година.

**I. НЕОБХОДИМОСТ ОТ ПРОГРАМАТА**

Народните читалища са ключов фактор за процеса на децентрализация на културния сектор. Развитата териториална читалищна мрежа, устойчивостта и разпознаваемостта допринасят за създаването на работни места, за стимулиране на местната икономика, за насърчаване на културния туризъм, за образование и личностно развитие, за достъп до информация и за социално сближаване.

Институционалната устойчивост, основаваща се на наличието на специален закон, богатата и разнообразната читалищната дейност, в зависимост от спецификите на съответното населеното място (традиционни практики, демографски и етнически състав) и наличието на пространства за достъп до култура (театрални салони, оборудвани със сценична техника, репетиционни и камерни салони), са код за отвореност и за гъвкавост спрямо променящата се среда и потребности на общността.

Нормативната основа за функционирането на народните читалища е регламентирана в Закона за народните читалища, съгласно който те са традиционни самоуправляващи се български културно-просветни сдружения в населените места, които изпълняват и държавни културно-просветни задачи. Читалищата са юридически лица с нестопанска цел и в тяхната дейност могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

Целите на народните читалища са да задоволяват потребностите на гражданите, свързани с развитие и обогатяване на културния живот, социалната и образователната дейност в населеното място, където осъществяват дейността си; запазване на обичаите и традициите на българския народ; разширяване на знанията на гражданите и приобщаването им към ценностите и постиженията на науката, изкуството и културата; възпитаване и утвърждаване на националното самосъзнание и осигуряване на достъп до информация.

Основните дейности за постигане на горепосочените целите са: уреждане и поддържане на библиотеки, читални, фото-, фоно-, филмо- и видеотеки, както и създаване и поддържане на електронни информационни мрежи; развиване и подпомагане на любителското художествено творчество; организиране на школи, кръжоци, курсове, клубове, кино- и видеопоказ, празненства, концерти чествания и младежки дейности; събиране и разпространяване на знания за родния край; създаване и съхраняване на музейни колекции съгласно Закона за културното наследство и предоставяне на компютърни и интернет услуги.

В Публичния регистър на народните читалища и на читалищните сдружения към Министерството на културата са вписани над 3 700 читалища.

**II. ЦЕЛ НА ПРОГРАМАТА**

Чл. 1. (1) Подобряване на технологичната средата в читалищата, обновяване на културните пространства (театрални салони, репетиционни и камерни салони) и улесняване на достъпа до тях, развиване на професионалните умения на техните служители и повишаване на интереса към предоставяните услуги и ресурси от страна на общността и на посетителите на населеното място.

(2) Специфични цели:

* Привличане на жанрово разнообразни събития и професионални продукции в сферата на сценичните и визуалните изкуства, позволявайки им да достигнат по-ефективно до целева аудитория;
* Катализиране на по-широка културна промяна в посока на по-добро качество и по-устойчив начин на живот;
* Създаване на условия за привличане на корпоративни спонсорства за създаване на среда за развитие на културни и творчески индустрии в тяхното многообразие и достъпност.

**III. ОЧАКВАНИ РЕЗУЛТАТИ**

1. Споделени културни пространства, отговарящи на съвременните очаквания и потребностите на общността;
2. Съвременно технологично оборудване;
3. Изградена среда за развитие и съхраняване на местната културна идентичност;
4. Обогатен културен живот и развитие на общностите на територията на цялата страна;
5. Успешно изпълнение на държавните културно-просветни задачи на народните читалища като културна, образователна и социална организация;
6. Включване на читалищата с културни продукти в направления като: културен, фестивален, исторически, познавателен, ученически туризъм и други;
7. Създадена благоприятна среда за развитие на местния бизнес;
8. Социално сближаване и модернизирани културни продукти – осигурени условия за социално включване и увеличен интензитет на самодейността (самодейните състави дават възможност на хора от всички възрасти да: изследват своята креативност; да разширят своите хоризонти; да развият умения, които да приложат в друга сфера на обществения живот; да допринесат за личностното израстване и социална реализация на личността);
9. Формиране и развитие на творческия потенциал на младите творци и предоставяне на възможности за личностно развитие и културно изразяване;
10. Привлечени професионалисти от културния и творческия сектори от всички области в страната за равен на достъпа до култура;
11. Подобрена среда за сътрудничество – обновените и оборудваните културни пространства дават възможност на професионалисти да представят своите културни продукти; дават възможност за провеждането на семинари, майсторски класове, резиденции и нетуъркинг събития, в които професионалистите и служителите на читалищата да подобрят своите умения, да се запознаят с новите тенденции, да разширят мрежата си от творчески контакти и да се запознаят с добрите практики в сектора/индустрията;
12. Формирана активна публика – привличане на млади творчески поколения и предоставяне на по-добри възможности за младите хора за споделеност на културни ценности чрез използването на модерни средства за сценична реализация;
13. Повишаване степента на когнитивност и познаваемост на класически и съвременни произведения.

**IV. ОБХВАТ НА ПРОГРАМАТА**

Обхватът на програмата е национален. Обхваща всички читалища, вписани в Публичния регистър на народните читалища и на читалищните сдружения по смисъла на Закона за народните читалища.

**V. БЮДЖЕТ НА ПРОГРАМАТА**

Общ бюджет на програмата – 2 500 000 лева.

Максимален размер на средствата за финансиране на един проект – до 50 000 лева.

**VI. ДОПУСТИМИ КАНДИДАТИ (БЕНЕФИЦИЕРИ)**

Народни читалища вписани в Публичния регистър на народните читалища и на читалищните сдружения по Закона за народните читалища.

**VII. НЕДОПУСТИМИ КАНДИДАТИ (БЕНЕФИЦИЕРИ)**

1. Народни читалища, които имат неизпълнени договорни задължения към Министерството на културата.
2. Народни читалища с публични държавни задължения.

**VIII. ДОПУСТИМИ ДЕЙНОСТИ**

1. Проектиране, закупуване и монтаж на аудио-, видео- и осветителна техника и сценична механизация.
2. Оборудване и/или обновление на културни пространства (театрални салони, репетиционни и камерни салони).

**IX. ДОПУСТИМИ РАЗХОДИ**

1. Разходи за проектиране, производство, монтаж и въвеждане в експлоатация на сценично технологично оборудване.
2. Разходи за техническо оборудване: микрофони (вокални, презентационни, безжични и студийни); осветителни тела (основни, цветни RGB парове и роботизирани глави за ефекти, следачи, лазерен прожектор за ефекти за концерти и DMX диминг маса); видео стени/дисплеи и проектори (за вътрешен и външен монтаж).
3. Разходи за сценична механизация.

**IX. ДЕМАРКАЦИЯ**

Средствата по програмата не могат да се използват за дейности с еднакво предназначение, финансирани от фондовете на европейския съюз, друго национално финансиране, както и други донорски програми, което се декларира от съответния бенефициер, подал проектно предложение за финансиране. Декларацията е задължителна и следва да съдържа следния текст: *„Декларирам, че дейностите, за които кандидатствам, не са финансирани по друг проект, програма или каквато и да е друга финансова схема или процедура от националния бюджет, бюджета на Общността или друга донорска програма“*.

**X. СРОК НА ПРОГРАМАТА**

Срок на изпълнение на програмата в рамките на календарната 2024 година.

**XI. СРОК ЗА ФИНАНСИРАНЕ И ИЗПЪЛНЕНИЕ НА ПРОЕКТИТЕ**

Срок за финансиране на проектите – до 15 декември 2024 година.

Срок за изпълнение на проектите – 31 юли 2025 година

**XII. МЕХАНИЗЪМ ЗА ФИНАНСИРАНЕ**

Чл. 1. Одобрените проекти се финансират 100% авансово в размера на одобреното от Министерството на културата финансиране.

Чл. 2. Финансовите средства за реализиране на дейностите по програмата се предоставят на съответната община от централния бюджет, в рамките на приетите разходи по чл. 1, ал. 5, т. 5.2. от Закона за държавния бюджет на Република България за 2024 година.

Чл. 3. (1) Финансирането и отчитането на дейностите се извършва от съответната община.

(2) При установено несъответствие в съдържателните и финансовите отчети с целите и дейностите по програмата или наличие на неусвоени средства, бенефициерите възстановяват получените средствата по бюджета на съответната община.

Чл. 4. Програмата не изисква съфинансиране от страна на кандидатите.

**XIII. НАЧИН ЗА ПОДАВАНЕ НА ПРОЕКТНИ ПРЕДЛОЖЕНИЯ**

Проектните предложения се подават, съгласно условията на обявата, както следва:

* На хартиен носител в един екземпляр, на място в деловодството на Министерство на културата или чрез лицензиран пощенски оператор, като в тези случаи важи датата на изпращане, поставена на пощенското клеймо или датата на изпращане, поставена на разписката, издадена от куриерската служба. Всички копия на документи следва да са заверени с „Вярно с оригинала“, подписани от лицето, представляващо кандидатстващата организация и подпечатани с нейния печат.

и/или

* По електронен път на Портала на Министерството на културата, подписани с електронен подпис и представени във вид, съгласно условията на обявата.

**XIV. ДОКУМЕНТИ ЗА КАНДИДАТСТВАНЕ**

Изисквани документи за кандидатстване:

* формуляр за кандидатстване (Приложение № 1);
* бюджет на проекта (Приложение № 2);
* декларация за липса на двойно финансиране (Приложение № 3);
* декларация за липса на публични задължения (Приложение № 4);
* оферта за проектиране, производство, монтаж и въвеждане в експлоатация на сценично технологично оборудване или;
* оферта за проектиране, закупуване и монтаж на аудио-, видео- и осветителна техника и сценична механизация или
* оферта за оборудване и/или обновление на културни пространства (театрални салони, репетиционни и камерни салони).

**XV. РЕД ЗА КАНДИДАТСТВАНЕ**

Чл. 1. След публикуване на одобрената програмата на електронната страница на Министерството на културата бенефициерите подават формуляр по образец, неразделна част от настоящата програма.

Чл. 2. Заявителите имат право да кандидатстват за финансиране с по един проект по една или повече от допустимите дейности, които да бъдат взаимно обвързани и в комплекс да допринасят за постигането на целите на проекта.

Чл. 3. След одобряване на списъците с класираните бенефициери министърът на културата изготвя проект на Постановление на Министерския съвет за предоставяне на средствата от държавния бюджет под формата на допълнителен трансфер за други целеви разходи по бюджетите на общините за финансиране на дейностите по програмата чрез изпълнение на проекти с бенефициерите.

**XVI. СРОК НА ПОДАВАНЕ НА ДОКУМЕНТИ**

Документите се подават в едномесечен срок от публикуване на обявата на интернет страницата на Министерството на културата.

**XVII. ПРОЦЕДУРА ЗА РАЗГЛЕЖДАНЕ И ОЦЕНЯВАНЕ НА ПРОЕКТИТЕ**

Чл. 1. (1) Със заповед на министъра на културата се назначава Техническа комисия за извършване на проверка за допустимост на подадените проекти, като се определя срок на работата на комисията. Комисията се ръководи от председател и се състои от:

1. двама представители на съответната специализирана дирекция;
2. представител на дирекция „Бюджет и финансово-счетоводни дейности“ и
3. представител на дирекция „Правнонормативна дейност и публични предприятия“.

(2) Всеки член на комисията попълва таблица за административно съответствие (Приложение № 5).

(3) При установяване на нередовности и непълноти в някои от документите председателят на техническата комисията изпраща писмено уведомление на посочената от кандидата електронна поща за представяне на съответните документи в срок от 5 (пет) работни дни от датата на получаване на уведомлението.

(4) При неотстраняване на нередовностите и непълнотите в указания срок, кандидата не преминава към по-нататъшно разглеждане в следващия етап на конкурсната процедура.

(5) Допуснатите и недопуснатите за участие проекти, както и причините за тяхното недопускане се посочват в протокол, изготвен от комисията по ал. 1.

(6) Председателят на комисията предлага на министъра на културата да утвърди със заповед протокола по ал. 2.

(7) В 3-дневен срок от утвърждаване на протокола, информацията от протокола по ал. 5 за одобрените и неодобрените кандидати се публикува на официалната интернет страница на Министерството на културата.

Чл. 2. (1) Със заповед на министъра на културата се назначава Експертна комисия, която се състои от нечетен брой членове, включително и председател, от които:

1. трима представители на съответната специализирана дирекция
2. един представител на дирекция „Бюджет и финансово-счетоводни дейности“
3. при необходимост външни експерти – специалисти в областта на нематериалното културно наследство, читалищното и библиотечното дело;
4. резервни членове.

(2) Лицата, които не са служители на Министерството на културата, получават възнаграждение за участието си в експертната комисия, освен ако в закон е предвидено друго.

(3) Експертната комисия оценява проектите, допуснати до разглеждане от Техническата комисия въз основа на критериите от Приложение № 5.

Чл. 3. (1) Членовете на двете комисии нямат право да разгласяват факти и обстоятелства, свързани с разглежданите проекти, за което подписват декларация за конфиденциалност по образец, съгласно Приложение № 6.

(2) Член на експертната комисия, който е служител на кандидатстваща организация или институт или е свързано лице по смисъла на §1, т. 3 от Допълнителните разпоредби на Данъчно-процесуалния кодекс, не присъства и не дава оценка при разглеждането на проект, представен от тази организация или институт, за което подписва декларация (Приложение № 7 или Приложение № 8).

Чл. 4. (1) Заседанията на eекспертната комисия се насрочват от председателя на комисията в едномесечен срок от крайната дата за подаване на заявленията.

(2) При извънредни обстоятелства заседанията могат да бъдат провеждани онлайн.

Чл. 5. Най-малко три дни преди датата на заседанието на eекспертната комисията, специализираната дирекция осигурява възможност на членовете на комисията да се запознаят с допуснатите за разглеждане проекти.

Чл. 6. За редовни се смятат заседанията на Експертната комисията, на които присъстват най-малко две трети от нейните членове.

Чл. 7. (1) Оценката на проектите се извършва, като всеки член на комисията попълва Таблица с критериите за оценка (Приложение № 9).

(2) Всеки член на комисията дава от 1 до 5 точки за всеки от посочените критерии.

(3) Средната обща оценка на всеки проект се формира от общия брой дадени точки, разделени на броя на членовете на комисията, които са оценили съответния проект. Оценката се закръгля до втория знак след десетичната запетая.

(4) Финансират се проекти, получили над 20% (двадесет на сто) от максималния брой точки за проект.

(5) Финансовите средства се разпределят по реда на класиране до изчерпване на определения бюджет за съответната сесия или с достигане на минималния изискуем брой точки.

Чл. 8. Кандидатстващите проекти се разглеждат по реда на постъпването им.

Чл. 9. (1) Заседанията на Експертната комисия приключват с протокол, който съдържа:

1. списък на проектите, предложени за финансиране в табличен вид, с посочени получени точки и определена сума за финансиране;
2. списък на проектите в табличен вид, за които не се предлага финансиране, с посочени получени точки.

(2) Протоколът по ал. 1 се подписва от всички присъствали членове на Експертната комисия.

(3) В три дневен срок от датата на подписване на протокола, комисията изготвя доклад за дейността си до министъра на културата, в който се описват постъпилите предложения, взетите решения, класираните и некласирани предложения.

Чл. 10. Резултатите от конкурсната сесия се обявяват на интернет страницата на Министерството на културата в 3-дневен срок след утвърждаване на протокола по чл. 10, ал. 3.

Чл. 11. Списъците с класираните бенефициери се публикуват на интернет страницата на Министерството на културата.

**XVIII. КРИТЕРИИ ЗА КЛАСИРАНЕ НА ПРОЕКТИТЕ**

1. Опит и капацитет на кандидата.
2. Съответствие и обосновка на проектното предложение – доколко проектното предложение показва ясна връзка между поставените цели на проекта, предложените дейности и очакваните резултати.
3. Финансова обосновка и бюджет – доколко необходими и финансово обосновани са категориите разходи.
4. Предвижда ли проектът създаване и/или развитие на културни продукти с устойчиви резултати.
5. Съществуваща инфраструктура, професионални умения и дигитална грамотност.
6. Значим принос на читалището към местния културен живот и обществен ефект от взаимодействието с местната общност.
7. Ангажираност с местната общност и сътрудничество с други организации и използване на партньорства с цел за популяризиране и мултиплициране на въздействието.
8. Дейност в населени места с различен етнически състав, в които достъпът до културни ресурси е ограничен.
9. Осигуряване на балансирано регионално развитие на базата на брой жители в населеното място.

**XIX. ОТЧИТАНЕ НА ИЗПЪЛНЕНИЕТО НА ПРОЕКТИТЕ И ИЗРАЗХОДВАНИТЕ СРЕДСТВА**

Чл. 1. Одобрените кандидати отговарят за цялостната подготовка и изпълнение на дейностите, съгласно изискванията на настоящата Програма.

Чл. 2. (1) Бенефициерите изготвят доклад **з**а изпълнението на проекта, придружен от копия на първичните счетоводни документи, заверени „Вярно с оригинала“ за реализираните по програмата разходи, в едномесечен срок от приключване на дейностите по проекта. Докладите, съдържащи съдържателен (Приложение № 10) и финансов (Приложение № 11) отчети, се представят пред съответната община. Кметът на общината изготвят окончателен отчет за изпълнението на програмата след представяне на всички отчети от бенефициерите с копие до министъра на културата.

(2) Индикаторите за отчитане са:

* Съответствие на съдържателния отчет с целите и дейности по програмата;
* Съответствие на финансовия отчет и изразходваните средства;
* Ефективност на проекта и постигнатите резултати;

Чл. 3. Обобщените резултати от програмата се публикуват на интернет страницата на Министерството на културата.

Чл. 4. Средствата по програмата се използват целево за изпълнение на дейностите по конкретните проекти и не се допуска тяхното разходване или пренасочване за финансиране на други проекти на бенефициера.

Чл. 5. При отчитане на изпълнението на проектите се прилагат разпоредбите на Закона за държавния бюджет на Република България за 2024 година, Закона за публичните финанси, Закона за счетоводството и всички действащи нормативни актове, свързани с ефективното управление на публични финанси и утвърдени от общинските системи за финансово управление и контрол.

Чл. 6. Контролът по изпълнение на дейностите и на изразходваните средства се осъществява от кмета на съответната община.

**XIX. МОНИТОРИНГ НА ИЗПЪЛНЕНИЕТО**

Мониторинг върху изпълнението на програмата, с цел постигане на максимално въздействие на резултатите, се осъществява от съответната община на чиято територия е ситуирано читалището чрез:

* Предоставяне на съдържателен и финансов отчет от бенефициента;
* Документална и/или техническа проверка на място.